Дохутырхэм я щапхъэм фрикIуэ!
Бахъсэн къалэ и медицинэ лэжьакIуэхэм щапхъэ ягъэлъагъуэкIэрэ наIуэ ящIащ сыт хуэдэ хьэл мыхъумыщIэми спортыр пэщIэтыфыну зэрыщытыр.
Футбол губгъуэм щызэхуэзат стоматологие поликлиникэмрэ район сымаджэщымрэ я гупхэр. Я насып къикIащ дзэ дохутырхэм, бжыгъэр 7:3-уэ абыхэм текIуэныгъэр къахьащ.
Футбол зэдэджэгуну гукъэкI зэращIар ядиIыгъащ стоматологие поликлиникэм и дохутыр нэхъыщхьэ, къалэ советым и депутат, ЦIыхубзхэм я зэгухьэныгъэм и унафэщI ХьэшкIул Людмилэ икIи зэIущIэм зыкъригъэхьэлIащ, ар и нэIэм щIэтхэм я текIуэныгъэм щыгуфIыкIыу гуапэу абыхэм ехъуэхъуащ. «Сыхуейт ди къалэм дэс дэтхэнэми спортыр тутын, фадэ ефэным, наркотик зэхьэлIэным нэхърэ куэдкIэ нэхъ IуэхуфIу зэрыщытыр къагурыIуэну», — жиIащ абы.
Дохутыр-футболистхэр мэгугъэ узыншагъэр хъумэн IэнатIэм и лэжьакIуэхэм я деж дяпэкIэ апхуэдэ зэхьэзэхуэхэр щIэх-щIэхыурэ щрагъэкIуэкIыну, абыхэм я щапхъэм Бахъсэн къалэм щыIэ IуэхущIапIэхэм я лэжьакIуэхэри ирикIуэну.
ТыIэщ Элинэ.
